Louis Munteanu a fost unul dintre cei mai în formă fotbaliști din Superliga în playoff. Împrumutul său la Farul Constanța expiră, iar atacantul este în vizorul celor de la FCSB și Rapid.
Gigi Becali și Dan Șucu și-au manifestat în ultima lună interesul față de fotbalistul în vârstă de 21 de ani. El este văzut ca un viitor atacant de bază în naționala României, iar granzii din Superliga nu vor să rateze șansa de a-l transfera.
Până ca un transfer să se oficializeze, Louis Munteanu a fost surprins la botezul copilului lui Marian Aioani, fostul său coleg de la Farul. Nu a lipsit de la petrecere nici Andrei Borza. Aceste imagini sugerează că fotbalistul ar fi mai aproape de un transfer în Giulești decât la FCSB.
Louis Munteanu apare dansând pe o versiune adaptată a celebrei melodii „Luna Albă”. Versurile fac referire la echipa la care joacă Marian Aioani și Andrei Borza: „Că Rapid are valoare d’aia mare / Și știu că nu vă convine / Că Rapid este la înălțime”.
Louis Munteanu a înscris 12 goluri și a contribuit cu 5 pase decisive în acest sezon de Superliga la Farul Constanța. Evoluțiile sale nu l-au convins însă pe selecționerul României, Edward Iordănescu. Atacantul nu a fost convocat în lotul preliminar al României pentru Campionatul European din Germania.
Fotbalistul este cotat de Transfermarkt la 1.5 milioane de euro, exact suma pe care oficialii de la Fiorentina o cer în schimbul jucătorului. Acesta nu a prins niciun meci la echipa din Florența de la momentul transferului, fiind împrumutat în ultimii doi ani la Farul Constanța.
Gigi Becali a vorbit la FANATIK SUPERLIGA despre situația lui Louis Munteanu. Horia Ivanovici a intrat în dialog cu patronul FCSB-ului, care a transmis că a trimis o ofertă oficială echipei din Serie A, însă momentan nu a primit niciun răspuns oficial.
„Am trimis oferta, un milion două sute, nu am primit niciun răspuns. Ei mi-au spus că vor 1,5 milioane. Și eu am spus 1,2. (Horia Ivanovici – Nu îl ia nici Șucu. I-a cerut 40.000 de euro pe lună salariul) Păi dacă dăm 40.000 de euro, așa, salarii, ajungem la faliment.
(Horia Ivanovici – I-a cerut lui Șucu 40.000 de euro salariul, plus prima de instalare) Stai să văd dacă mă înțeleg cu Fiorentina. Poate mă înțeleg și cu el. Ce să vorbești cu jucătorul dacă încă nu îți dă voie clubul? Dacă e vorba de 40.000, la revedere! Nici eu nu are rost să mai discut.
Probabil a zis ‘Bă, mă duc la Rapid? La FCSB am mai mari șanse în cupele europene. La Rapid ce fac? Stau în Grant? Să îmbătrânesc în Grant? Să îmbătrânesc pe șinele de tren? Măcar iau un ban’”, a explicat Gigi Becali la FANATIK SUPERLIGA.